
PNL o va susţine în turul al doilea pe Elena Lasconi, „fără niciun fel 
de negociere”. Anunţul liderului interimar al PNL — VIDEO 


După ce Nicolae Ciucă a părăsit fotoliul de președinte al PNL, urmare a eșecului 
din alegerile prezidenţiale, când nu a reușit să ajungă în turul al doilea al cursei 
pentru Cotroceni, partidul are o conducere interimară. 


Liberalii s-au reunit, luni seară, într-o ședință a Biroului Executiv, iar la finalul întrunirii 
conducerii PNL s-au făcut câteva anunțuri. 


Ilie Bolojan, președintele interimar al PNL, a transmis public, luni seară, faptul că liberalii 
vor susține în turul al doilea al alegerilor prezidenţiale candidatura Elenei Lasconi, „fără 
nicio negociere”, și vor rămâne la guvernare până după alegerile parlamentare. 


Bolojan: Vom comunica corect cu românii toate angajamentele 
PNL pentru alegerile parlamentare 


„Suntem la finalul acestei ședințe a conducerii PNL, într-o situație dificilă pentru PNL și o 
situație de cumpănă pentru democraţia din România. În urma unor alegeri prezidenţiale, 
un prim tur în care indiferent de influenţele, de lucrurile care sunt neclare, românii au dat 
un vot de protest împotriva lumii politice și PNL a învăţat această lecție. 


În această situație, conducerea PNL, domnul președinte Ciucă, cei 4 prim-vicepreședinţi și 
secretarul general au demisionat din funcţie și în urma acestei ședințe, la solicitarea 
colegilor, am acceptat să preiau această situație dificilă în calitate de președinte al PNL, 
împreună cu colegii pe care i-am propus în cele 4 poziții de prim-vicepreședinţi și în 
poziția secretar general”, a anunţat, luni seară, Ilie Bolojan. 


Acesta a fost însoțit la declaraţiile făcute în faţa presei de către prim-vicepreședințţii 
interimari validaţi - Dan Motreanu, Emil Boc, Ciprian Ciucu și Valeriu Iftime, precum și de 
Adrian Veștea, validat secretar general. 


„Vom comunica corect cu românii toate angajamentele PNL pentru alegerile 
parlamentare. Vor fi lucruri pe care, dacă românii ne vor acorda creditul lor, le 
vom respecta. Nu vom face niciun fel de angajament care nu are acoperire”, a 
transmis Bolojan, în perspectiva alegerilor parlamentare. 


Bolojan: Vom susţine direcţia pro-europeană a României 


Cât privește turul doi al alegerilor prezidenţiale, liderul interimar al PNL a anunţat că 
liberalii o susțin pe Elena Lasconi, „fără nicio negociere”. „Vom susţine direcția pro- 
europeană a României și politicile de centru dreapta. 


În acest sens, am luat o decizie astăzi ca pentru alegerile prezidenţiale, pentru 

turul al doilea, în situaţia celor doi competitori, PNL să susţină fără niciun fel de 
negociere candidatura doamnei Elena Lasconi, varianta pro-europeană, iar PNL 
este promotorul acestei direcţii”, a precizat, luni seară, Bolojan. 


Despre guvernare 


Totodată, liberalii au decis să asigure guvernarea și să pregătească cele două rânduri de 
alegeri care urmează - și anume parlamentarele și turul al doilea al cursei pentru 
Cotroceni. 


„Tot în ședința de astăzi (luni-n.red) am luat decizia ca în următoarea lună, PNL, prin 
miniștrii pe care îi are, să asigure funcţionarea guvernului, să pregătească atât cele două 
runde de alegeri și predarea guvernării, pentru că așa cum știți, din luna decembrie vom 
avea un alt guvern. 


Ieșirea de la guvernare doar într-un scop electoral în această situație de final de ciclu 
electoral nu ar face decât să creeze instabilitate, să creeze instabilitate în funcţionarea 
Guvernului și cred că este o chestiune de responsabilitate să ne asigurăm de aceste 
lucruri”, a mai declarat Ilie Bolojan. 


În turul al doilea al alegerilor prezidenţiale au intrat Călin Georgescu, candidat 
independent, și Elena Lasconi, șefa USR și candidata acestui partid în cursa pentru 
Cotroceni. 


